Document ID: 32013R0622

IZVEDBENA UREDBA KOMISIJE (EU) št. 622/2013
z dne 25. junija 2013
o spremembi Uredbe Sveta (ES) št. 2368/2002 o izvajanju sistema potrjevanja procesa Kimberley za mednarodno trgovino s surovimi diamanti
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 2368/2002 z dne 20. decembra 2002 o izvajanju sistema potrjevanja procesa Kimberley za mednarodno trgovino s surovimi diamanti (1) in zlasti člena 20 Uredbe,
ob upoštevanju naslednjega:
(1)
V Prilogi II k Uredbi (ES) št. 2368/2002 so navedeni udeleženci sistema potrjevanja procesa Kimberley in njihovi ustrezno imenovani pristojni organi.
(2)
Predsednik procesa Kimberley je 23. maja 2013 izdal obvestilo, ki potrjuje, da so udeleženci sistema potrjevanja procesa Kimberley s pisnim postopkom odločili, da ne bodo pošiljali ali prejemali pošiljk surovih diamantov iz Srednjeafriške republike, dokler ne bo jasno, da je sposobna zagotoviti skladnost z minimalnimi standardi procesa Kimberley.
(3)
Prilogo II k Uredbi (ES) št. 2368/2002 je zato treba ustrezno spremeniti.
(4)
Ukrepi, določeni s to uredbo, so v skladu z mnenjem odbora iz člena 22 Uredbe (ES) št. 2368/2002.
(5)
Da se zagotovi učinkovitost ukrepov iz te uredbe, bi morala ta uredba začeti veljati takoj -
SPREJELA NASLEDNJO UREDBO:
Člen 1
Priloga II k Uredbi (ES) št. 2368/2002 se nadomesti z besedilom iz Priloge k tej uredbi.
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. junija 2013

Labels: 3
14
18